Anno Domini millesimo ducentesimo septuagesimo primo statuta sunt haec apud Cistercium in Capitulo generali. 1.  In primis cum per generale Capitulum anno praeterito fuerit diffinitum, ut nullus abbas vel monachus infra claustra monasterii cucullis buris, vel griseis uteretur, quoniam hoc non potest in locis singulis nostri Ordinis observari, maxime cum secundum regulam nullus de colore vel qualitate vestium conqueri debeat vel causari, ordinate permittit Capitulum generale, ut in omnibus aliis locis praeterquam in choro, nocturnis horis tam abbates qua monachi cucullis buris et griseis possint uti, secundum quod commodius potuerit procurari ; diffinitionibus super hoc editis penitus revocatis. 2.  Item, quaestionem propositam anno praeterito quid importet quando interdicitur monachis et abbatibus gradus altaris ascensio ob causam aliquam, et in quam poenam incidant transgressores, sic intelligit Capitulum generale, quod transgressores huiusmodi qui se divinis ingesserint poenam inobedientiae incurrunt, quam interpretatur Capitulum generale ut tribus diebus poenitentiam peragant levis culpae, diffinitione super hoc anno praeterito penitus revocata. 3.  Item, diffinitioni olim editae anno Domini MCCLXIII, quae sic incipit : Cum contra ordinis fugitivos, etc., et diffinitioni anno MCCLXVI quae sic incipit : Cum per apostasiam monachorum, etc., hoc additur quod si recipiendi fuerint fugitivi recipiantur ad victum, et habitum quem abbas suus decreverit, et per annum comedant ad terram in refectorio, et si fuerit conversus, radatur ei barba in rasuris consuetis ; si vero monachus fuerit in anno tantummodo barbam radat. 4.  Item, diffinitioni olim editae de ingressu monachorum in Cistercium tempore Capituli generalis, distinctione quinta, diffinitione octava quae sic incipit : Nullus, etc., hoc additur quod nullus monachus ingrediatur Cistercium tempore Capituli generalis, nec aliquis abbas pro aliquo introducendo de cetero intercedat. 5.  Item, cum quaestio taediosa super visitationibus abbatiarum Hiberniae frequenter aures Capituli generalis pulsaverit, cum visitatores earum ultra triduum continuum contra formam Clementinae visitationes suas protelare audeant, et extra abbatias in civitatibus et in castris visitationes quoque celebrent, auctoritate qua potest prohibet Capitulum generale dictis visitatoribus, ne de cetero praesumant talia attentare, et quicumque extra abbatias visitare praesumpserit, nihil ei penitus ministretur ; transgressores viginti diebus sint extra stallum abbatis, et si monachi fuerint, poenitentiam peragant levis culpae, nisi forte causa tam legitima fuerit, quod per ipsam merito possint et debeant excusari. 6.  Item, ad repellendam et detestandam praesumptionem temerariam monachorum de Aurea valle emissorum, prohibet Capitulum generale ne ad propriam domum revocentur, nisi de licentia Capituli generalis. 7.  Item, quaestionem propositam in Capitulo generali quid sit faciendum si prior, supprior et cellerarius dissenserint in nominationibus electorum, sic determinat Capitulum generale quod si unus dissenserit, pater abbas inducat, si potuerit, ut consentiat ; et si forte postea convenire noluerit, pater abbas defectum suppleat discordantis. 8.  Auctoritate Capituli generalis committitur abbati de Alto Christo quod ipse personaliter accedat ad comitissam de Kirborch, et procuret qualiter dictum Capitulum habere valeat centum marchas argenti, quod Ordini dedit maritus suus iam defunctus annuatim, et quid inde, etc. 9.  Abbati de Mellifonte committitur auctoritate Capituli generalis ut ipse personaliter per se vel per alium abbatem accedat ad abbatias de Geriponte, de Petra fertili, de Fonte vivo in Hybernia, et inquirat diligenter si abbates praedicti remanserunt contra formam Ordinis a Capitulo generali, et si invenerit ita esse, ipsos puniat secundum quod in diffinitionibus continetur, et quid inde, etc. 10.  Cum reverendissimus pater, moribus et genere clarissimus dominus Bonifacius, bonae memoriae, quondam archiepiscopus Cantuariensis, Ordinem nostrum semper affectu piissimo tenerrime dilexerit, quamdiu in hac vita permansit, in fine quoque affectum devotissimum, quem in vita habuerat, studuit ostendere per effectum, largas eleemosynas et nostris temporibus inauditas, videlicet decem marchas stellingorum singulis abbatibus in generali Capitulo praesentibus conferendo ; unde volens generale Capitulum ipsius affectioni laudabili sanctissime per orationum sanctarum suffragia respondere, statuit et ordinat ut in singulis abbatiis nostri Ordinis fiat eius anniversarium annuatim XIV° kalendas augusti solemniter in conventu ; ceterum cum plenarium servitium dicto patri anno praeterito concessum fuerit auctoritate Capituli generalis, praecipitur ut omnes sacerdotes qui dictum servitium non solverunt, anno isto solvere teneantur, et singulis annis in rotulo Capituli recitetur. 11.  Item, [petitio] G. de Avernis, qui petit quod anniversarium suum fiat cum anniversario comitissae Blesensis uxoris suae, exauditur. 12.  Item, petitio illustris regis Franciae de faciendo anniversario pro bonae memoriae Elisabeth uxore sua iam defuncta per universum Ordinem, exauditur, et fiat in vigilia Agnetis secundo. 13.  Item, petitio eiusdem domini regis Franciae de faciendo anniversario pro bonae memoriae domino I[oanne] quondam comite Nivernensi iam defuncto, in regno Franciae, exauditur, et fiat in crastino Inventionis sancti Stephani. 14.  Petitio illustris dominae reginae Franciae, quae petit habere suum post mortem servitium per universum Ordinem, exauditur. 15.  Cum vir illustrissimus dominus rex Hungariae monasterium Lyconiense incorporari Ordini petierit, et ut sit propria filia Cistercii, auctoritate Capituli generalis committitur domino Cistercii ut de inspectoribus seu de conventu vel aliquibus monachis illuc transmittendis faciat quod secundum Deum et Ordinem melius et utilius viderit expedire, non expectata ulterius licentia Capituli generalis, et quid inde, etc., et scribat dicto domino regi serenissimo auctoritate dicti Capituli generalis. 16.  Item, cum per defectum pastoris abbatia de Estrebach omnino corruat et ad nihilum redigatur, praecepit generale Capitulum et iniungit abbati de Claustro patri dictae domus ut ad locum per se vel per alium accedens, ibidem abbatem creare non postponat, et faciat modis omnibus prout melius potuerit, quod dictae domus debita creditoribus persolvantur ; cessionem vero abbatis qui immediate praefuit, approbat Capitulum generale et supplet si aliquod defuit in dicta cessione quod debuit adhiberi. 17.  Cum fama querulosa ad aures Capituli generalis devenerit super excessibus conversorum Sancti Martini prope Viterbium, qui abbatem proprium violenter cedere compulerunt, de Sancto Anastasio et de Sancto Galgano abbatibus committitur auctoritate Capituli generalis qui ad locum personaliter accedentes, inquirant diligenter veritatem supra dictis excessibus, et super institutione abbatis qui modo est, et faciat, de consilio dominorum cardinalium nostrorum, quae secundum Deum et Ordinem viderint expedire. 18.  Auctoritate Capituli generalis praecipitur abbati de Moris quod ipse intra instans festum Omnium Sanctorum, de Tribus Fontibus, de Monasterio in Argona et de Castellione abbates faciat absolvi ad obligatione seu fideiussione qua tenentur pro ipso et monasterio suo in manu Simonis dicti Pugoise civis Verdunensis ; alioquin tam ipse quam prior et cellerarius ex tunc abstineant a divinis et omni sexta feria sint in pane et aqua. 19.  Inquisitio super spoliatione abbatis de Cerreto in recessu visitationis filiae suae de Cornu, et super interdicto cui supposuit dictus abbas abbatiam praedictam, de Caravalle et de Fonte vivo committitur abbatibus auctoritate Capituli generalis, et quid inde, etc. 20.  Ad removendum Ordinis scandalum et praesumptores temerarios a suis praesumptionibus et temeritatibus deterrendum, committit Capitulum generale abbati Sancti Andreae de Sexto ut fugitivos ad civitatem Ianuensem confluentes, redire ad Ordinem vel exire compellant per censuram ecclesiasticam, et faciat compelli prout melius viderit expedire. 21.  Super proclamatione facta in Capitulo generali contra abbatem de Alpibus, de Buxeria et de Theoloco abbatibus [committitur] in plenaria Ordinis potestate qui, apud Salinum personaliter accedentes, citent praedictum abbatem ad dictum locum peremptorie in crastinum beati Andreae, et testes a dicto abbate productos et iuratos diligenter examinent, et si ipsum die sibi assignata apud Gebenam causa solutionis faciendae, prout in littera continetur, sufficienter comparuisse non invenerint, in ipsum praesentem vel absentem per sententiam depositionis auctoritate Capituli generalis animadvertere non omittant, et hoc infra proximum Pascha omni dilatione postposita exsequantur. 22.  Committitur abbati Saviniaci ut inquirat causam quare filius suus industria remansit a Capitulo generali per quinque annos, et si non fuerit causa legitima iniungat ei poenam in Usibus constitutam. 23.  Petitio abbatum de Petrosa et de Boscanio, qui petunt remanere a Capitulo generali, exauditur una vice. 24.  Super distantia abbatiarum de Bosco, de Biloque et de Axele, committitur abbati Claraevallis qui ad locum personaliter accedat et componat, si potuerit, inter partes ; alioquin procedatur secundum quod ei iniunctum est a Capitulo generali, et similiter faciat cum abbate de Irachinon, Praemonstratensis Ordinis. 25.  Item, cessionem fratris Guillelmi quondam de Bordelia abbatis ratam habet Capitulum generale, quod ipse extra stallum abbatis quadraginta diebus et sex dierum levis culpae poenitentia percellatur. Si quam modo excommunicationis sententiam incurrit contrasigillum auferendo, committitur abbati de Hollis auctoritate Capituli generalis, quod possit eum absolvere et dispensare cum eodem. 26.  Auctoritate Capituli generalis committitur de Morimundo et de Obazina abbatibus quod, ad domum de Borbona personaliter accedentes, super electione abbatis de Borbona inquirant, et secundum quod invenerint faciant quod secundum Deum et Ordinem viderint expedire ; et si dictus abbas Morimundi personaliter accedere non poterit, alium cum praedicto abbate destinet loco sui, et quid inde, etc. 27.  Item, super electione abbatis de Albiniaco, de Stella et de Obazina abbatibus committitur auctoritate Capituli generalis in plenaria Ordinis potestate, qui ad locum personaliter accedentes inquirant super electione dicti abbatis, et si ipsum minus canonice invenerint institutum, auctoritate Capituli generalis faciant super hoc quod secundum Deum et Ordinem decreverint melius faciendum, et quid inde, etc. 28.  Auctoritate Capituli generalis committitur fratri Raymundo quondam abbati de Oliva quod ipse, modis omnibus laboret et satagat quod possessiones et iura ad ius et proprietatem ipsius monasterii Sancti Salvatoris spectantia, per viam iudicii, compositionis vel pacis, prout melius potuerit, revocentur, et super hoc scribat regibus Arragoniae et Navarrae. 29.  Auctoritate Capituli generalis conceditur abbati Francarum Vallium qui petit quod abbatia sua transferatur ad grangiam, quod locum ad commorandum in aestate et hyeme eligat aptiorem, et ibidem permaneat abbatia prout melius viderit suae domui expedire. 30.  Cum de fratre Stephano Mediolanensi quondam monacho et priore de Stapharda, et olim sententiae patris abbatis diligentissima approbatione suis exigentibus culpis in eodem monasterio carceri mancipato, et qui de dictis carceribus aufugit ac in Casali Valuino de summa misericordia est professus, clamatio pervenerit ad generale Capitulum querelosa, quod iste talis factus sit de consilio illustris regis Siciliae et nostri Ordinis infamia, ut a pluribus affirmatur, et ab illis de Stapharda quosdam libros et quamdam pecuniae summam per saecularium minas extorquere nitatur, de Tylieto, de Locedio et de Sancto Andrea abbatibus committitur auctoritate Capituli generalis, ut cum litteris dicti Capituli praedictum Stephanum a dicta curia revocent, et in claustro suo residere compellant, ac de libris et rebus quas petit ab illis de Stapharda ut iudicent auctoritate Capituli generalis, secundum quod de iure fuerit iudicandum. 31.  Item, auctoritate Capituli generalis praecipitur abbati de Villari iuxta Metim quod accedat ad abbatiam de Egris, et si invenerit quod abbas non habuerit legitimum impedimentum de non veniendo ad generale Capitulum, poenam ei denuntiet in Usibus constitutam. Idem fiat de aliis abbatibus qui hoc anno sine excusatione legitima remanserunt. 32.  Auctoritate Capituli generalis committitur de Capella et de Porta Coeli abbatibus ut, ad locum de Hernengen personaliter accedentes, in ipso loco moniales illas quae rebelles Ordini extiterant cum sibi adhaerentibus introducant et aliae moniales ultra numerum a generali Capitulo taxatum, prout in littera ipsius generalis Capituli continetur, in dicto loco ullatenus admittantur, nec de possessionibus abbatiae Fontis Sanctae Mariae dictae moniales quidquam sibi vendicent vel usurpent. 33.  Cum frequens et assidua et omnino taediosa querela iamdiu insonuerit auribus Capituli generalis inter abbatem et conventum de Bodelo et abbatissam et conventum de Bosco super decimis novalium parrochiae de Lokrene, Capitulum generale nolens diutius talem inter ipsos discordiam sustinere imposterum, provide statuit ordinandum quod utraque partium praedictarum in dicta parrochia percipiat decimas novalium in illis locis in quibus eas percepit pacifice et quiete tempore motae discordiae. In ipsas vero novalium decimas quae postea decreverint et excrescent imposterum quocumque modo excreverint, dividantur aequis portionibus inter eos ; quicumque vero contra praedictam ordinationem venerit, excommunicationis sententiam se noverit incurrisse latam a Capitulo generali. 34.  Querela abbatis Vallis Bonae contra abbatissam de Aula, de Clariana et de Fonte frigido abbatibus committitur auctoritate Capituli generalis in plenaria Ordinis potestate, pace vel iudicio terminanda, et quid inde, etc. 35.  Querela abbatis [Bonae] Vallis contra abbatem de Cassania, de Altacumba et de Chasere abbatibus committitur, *etc.* 36.  Querela abbatis Vallis clarae contra abbatem Fusniaci, de Valle regis et de Longo ponte abbatibus committitur, etc. 37.  Querela abbatis Fossae novae contra abbatem Casemarii, de Monte Amiato et de Sancto Sebastiano abbatibus committitur, etc., ut supra. 38.  Querela abbatum Lemovicensium contra abbatem de Albis petris, de Prato benedicto et de Valle clara abbatibus committitur, etc. 39.  Querela abbatis Signiaci contra abbatem Fusniaci, de Valle regis et Longo ponte abbatibus committitur, etc., ut supra. 40.  Querela abbatis de Dalone contra abbatem de Boscanio, de Petrosa et de Gardadim abbatibus committitur, etc. 41.  Querela abbatis de Batelesendena contra abbatem de Bruer[n]ia, de Cumba et de Helidis abbatibus committitur, etc. 42.  Querela abbatis de Calertio contra abbatem de Borbona, de Candeleio et de Hillus abbatibus committitur, etc., ut supra. 43.  Querela abbatis Caraevallis contra filium suum abbatem de Capite laci, de Sancto Andrea et de Casanova abbatibus committitur, etc. 44.  Querela abbatis de Vaureleia et de Forda contra abbatem Pontis Roberti, de Brenedone et de Newhen abbatibus committitur, etc. 45.  Querela abbatis de Albis petris contra abbatem Eschalleiarum, de Domo Dei super Carum et de Callovio abbatibus committitur, etc. 46.  Querela abbatis de Berola contra abbatissam de Cambronio, de Morimundo et de Bardonis abbatibus committitur, etc., ut supra. 47.  Querela abbatis de Caladia contra abbatem de Monasteriis in Argona, de Valle clara et de Castellione abbatibus committitur, etc., ut supra. 48.  Querela abbatis Reigniaci contra abbatem Boni radii, de Pontiniaco et de Fonte Ioannis abbatibus committitur, etc. 49.  Querela abbatis de Palatiolis contra abbatissam de Paralis, de Saltibus albis et de Sacramoenia abbatibus committitur, etc. 50.  Querela Willelmi aurifabri contra abbates de Holmo et de Melros, de Rievalle et de Bella landa abbatibus committitur, etc. 51.  Querela abbatis de Miravalle contra abbatem de Statione, de Cumba et de … (*locus vacuus*)… abbatibus committitur, etc. ut supra. 52.  Querela abbatis Regalis montis contra abbatem Vallis Beatae Mariae, de Karoliloco et de Frigido monte abbatibus committitur, etc. 53.  Inspectio loci in quo intendit fundare domina de Balliolo abbatiam monialium, de Furnesio et de Giravalle abbatibus committitur auctoritate Capituli generali qui ad locum personaliter accedentes, pensatis omnibus quae secundum Deum et Ordinem sunt pensanda, quid illuc invenerint anno sequenti referant Capitulo generali. Abbas Girevallis collegae suo denuntiet. 54.  Inspectio loci ad quem petit transferri abbatiam suam abbas Sancti Viti, de Ripalta et de Arabona abbatibus committitur auctoritate Capituli generalis qui ad dictum locum accedentes personaliter, pensatis omnibus quae secundum Deum sunt pensanda, quid illuc invenerint, etc. 55.  Inspectio loci in quo intendit dominus archiepiscopus Caselensis fundare abbatiam monachorum, committitur de Sancto Salvatore et de Magio abbatibus auctoritate Capituli generalis, qui ad locum personaliter accedentes pensatis omnibus quae secundum Deum sunt pensanda, quid illuc invenerint, anno sequenti Capitulo generali studeant nuntiare. 56.  Inspectio loci ad quem intendit transferre abbas de Verruca suam abbatiam, de Sancto Galgano et de Sancto Pantaleone abbatibus committitur auctoritate Capituli generalis, qui ad locum personaliter accedentes, pensatis omnibus quae secundum Deum et Ordinem sunt pensanda, et quid inde, etc. 57.  Inspectio loci ad quem intendit transferri abbatissa de Marcelliaco abbatiam suam, de Fontineto et de Regniaco abbatibus committitur, qui ad locum personaliter accedentes, pensatis omnibus quae secundum Deum et Ordinem sunt pensanda, etc., et quid inde, etc. 58.  Inspectio loci in quo intendit fundare abbatiam monachorum vir illustris rex Arragonum, de Scarpio et de Lavatio abbatibus committitur auctoritate Capituli generalis qui ad locum personaliter accedentes, pensatis omnibus quae secundum Deum et Ordinem sunt pensanda, etc., quid inde, etc., et sit filia Benedictionis Dei in Vasconia. 59.  Incorporatio monasteriorum de Syon et de Spiritu Sancto monialium, de Villari iuxta Metim et Ut[e]rina Valle abbatibus auctoritate Capituli generalis committitur in plenaria Ordinis potestate, qui ad loca personaliter accedentes, pensatis omnibus quae secundum Deum et Ordinem sunt pensanda, incorporent eas Ordini, si viderint expedire ; et sint filiae domus Cistercii. 60.  Incorporatio abbatiae monialium de Stakrot pro qua scribit dominus archiepiscopus Coloniensis et comites prope Coloniam, de Boriis et de Loco Sanctae Mariae abbatibus committitur auctoritate Capituli generalis in plenaria Ordinis potestate qui ad locum personaliter accedentes, etc., et quid inde, etc., et sit filia domus Campensis. 61.  Petitio abbatis Sancti Pastoris, qui petit ut eo anno quo venire tenetur ad Capitulum non veniat hac prima vice futura, ob reverentiam domini Ioannis Portuensis et Sanctae Rufinae episcopi cardinalis, exauditur. Hoc idem conceditur de Henricum, de Mergam, de Boch, de Sychem, de Linda, de Furio, de Petrosa, de Boscanio et de Ripalta abbatibus. 62.  Petitio domini Ioannis Portuensis et Sanctae Rufinae episcopi cardinalis qui petit incorporari Ordini tres abbatias monialium, videlicet abbatiam Sancti Pancratii iuxta Urbem, et abbatiam de Paradiso iuxta Viterbium, et abbatiam de Sancta Trinitate iuxta Urbem veterem, exauditur, et sint filiae Claraevallis. 63.  Item, petitio abbatis de Regali monte de anniversario illustrissimi domini Ludovici regis Franciae, stando, in domo propria faciendo, exauditur. 64.  Item conceditur abbati et monachis de Jubino auctoritate Capituli generalis quod ipsi possint habitare in aliqua sua grangia donec sibi de aliquo monasterio provideat. 65.  Petitio abbatis de Porta Coeli qui petit quod possit concedere unum conversum domino de Gerostecle, exauditur dummodo honestis deputetur officiis. 66.  Petitio domini vicecomitis Haymerici Narbonensis qui petit sibi concedi monachum aliquem Frigidi fontis, dummodo honestis deputetur officiis, exauditur. 67.  Petitio domini Petri de Gargona qui petit sibi concedi conversum unum de Langonia, exauditur, dummodo honestis officiis deputetur. 68.  Petitio abbatum Xantonensis dioecesis qui petunt festum beati Petri martyris ad aliam diem qua fieri commode poterit, transferri in sua dioecesi propter festum sancti Eutropii, exauditur. 69.  Petitio illustrissimi regis Franciae de faciendo anniversario pro bonae memoriae domina Elisabeth uxore sua iam defuncta per universum Ordinem, exauditur, et id anniversarium fiat in vigilia Agnetis secundo. 70.  Item, petitio eiusdem regis domini Franciae de faciendo anniversario pro bonae memoriae domino Ioanne… *etc. ut supra n°* 13. 71.  Petitio illustrissimi dominae reginae Franciae, quae petit habere suum post mortem servitium per universum Ordinem, exauditur. 72.  Item, pro felicissimae recordationis et illustrissimo rege Franciae Ludovico defuncto duplex servitium anno primo et secundo singulis sacerdotibus Ordinis persolvatur, et fiat ipsius Ludovici anniversarium singulis annis in crastino beati Bartholomei apostoli in singulis domibus Ordinis universi solemniter in conventu et pro ipso celebrent universi qui ipsa die celebrabunt. 73.  Cum fervor Ordinis sanctissimus et honestus augeri semper debeat potius quam restringi, ordinat Capitulum generale quod nulli de cetero infra septa vel muros monasterii seu abbatiarum esus carnium concedatur. 